Naudas monstrs
"Naudas monstrs" (angļu: Money Monster) ir 2016. gada ASV krimināltrillera filma, kuras režisore ir Džodija Fostere. Filmā galvenās lomas atveido Džordžs Klūnijs, Džūlija Robertsa, Džeks O'Konels, Dominiks Vests, Kaitriona Balfe un Džankarlo Espozito. Filma stāsta par finanšu televīzijas šova vadītāju Lī Geitsu (Klūnijs) un viņa producenti Petiju Fenu (Robertsa), kuri nonāk ekstremālā situācijā, kad bankrotējis ieguldītājs saņem viņus gūstā. Filmas "Naudas monstrs" pirmizrāde notika 2016. gada 12. maijā Kannu kinofestivālā. Filma saņēma atšķirīgus kritiķu vērtējumus, bet bija finansiāli veiksmīga, nopelnot 93,3 miljonus ASV dolāru pie 27,4 miljonu dolāru budžeta. Tīmekļa vietnē Rotten Tomatoes filmai ir 59% vērtējums.